**Prijedlog *Odluke o izmjeni Odluke o načinu pružanja javne usluge sakupljanja komunalnog otpada***

**OBRAZLOŽENJE**

Komunalac Požega predložio je povećanje cijena javne usluge sakupljanja komunalnog otpada zbog povećanja troškova poslovanja, proširenja obima poslova, a prvobitno zbog uvođenja naknade za odlaganje otpada („landfill takse“) koja je propisana člankom 100. i Dodatkom V. Zakona o gospodarenju otpadom (NN 84/21, 142/23) te Uredbom o jediničnoj naknadi za odlaganje otpada (NN 137/24) koja je stupila na snagu 1. siječnja 2025. godine. Prema donesenoj Uredbi, obveznik plaćanja naknade odlaganje otpada na odlagalištu je upravitelj odlagališta. Na području obavljanja javne usluge sakupljanja komunalnog otpada upravitelj odlagališta je Komunalac Požega d.o.o. koji sakupljeni komunalni otpad s područja 8 JLS (gradovi Požega, Pleternica, Kutjevo i općine Brestovac, Čaglin, Jakšić, Kaptol i Velika) odlaže na odlagalište Vinogradine na adresi Novi Mihaljevci 150, Novi Mihaljevci, k.č.br. 700 k.o. Mihaljevci. Jedinična cijena naknade za odlaganje otpada za 2025. godinu iznosi 30,00 €/t, za 2026. iznosi 35,00 €/t tj. za svaku narednu godinu povećava se za 5,00 €/t te će se morati plaćati sve do zatvaranja odlagališta i početka rada centra za gospodarenje otpadom.

Komunalac Požega izradio je projekcije iznosa naknada za odlaganje otpada na odlagalište koje su izračunate temeljem podataka o količinama otpada odloženim na odlagalište Vinogradine protekle godine. S obzirom na količinu miješanog komunalnog otpada koji nastaje na području pružanja javne usluge (cca 9.000 t/god.), radi se o ukupnom iznosu naknade koji predstavlja veliko financijsko opterećenje društvu.

Za povećanje cijene javne usluge Komunalac Požega i jedinice lokalne samouprave moraju provesti proceduru propisanu *Zakonom o gospodarenju otpadom* (NN 84/21, 142/23), koja uključuje analize, izradu prijedloga cjenika, izmjenu *Odluke o načinu pružanja javne usluge sakupljanja komunalnog otpada* u članku koji propisuje iznose cijene obvezne minimalne javne usluge za kategorije „*korisnik kućanstvo“* i *„korisnik koji nije kućanstvo“*, provedbu prethodnog savjetovanja, izdavanje suglasnosti na cjenik i dr. Povećanje cijena javne usluge planirano je od prosinca 2025. godine.